**Lotta Henttala** (o.s. **Lepistö**, s. 28. kesäkuuta 1989 Noormarkku) on suomalainen maantiepyöräilijä. Hän saavutti ensimmäisenä suomalaisena maantiepyöräilijänä aikuisten sarjan MM-mitalin vuonna 2016.

Ura
---

Henttala on edustanut Suomessa Porin Tarmoa ja Idrottsklubben-32 -seuraa. Keski-Euroopassa hän on kilpaillut belgialaisen Royal Antwerp Bicycle Clubin tallissa 2008–2010 ja alankomaalaisessa Rabo Lady Force -joukkueessa 2011. Vuosina 2014–2015 hän edusti sveitsiläistä Bigla Pro Cycling Teamia, vuosina 2016−2018 Cervélo-Bigla Pro Cyclingia ja vuosina 2019–2020 Trek-Segafredo Women -joukkuetta. Ajettuaan toukokuulla 2021 yhden kilpailun Ceratizit-WNT Pro Cycling -tallissa hän piti taukoa vuoden 2023 alkuun, jolloin palasi kilpailuihin AG Insurance - Soudal Quick-Step -joukkueessa. Kaudesta 2024 alkaen hän edustaa EF Education - Cannondale -tallia.

Toukokuussa 2011 Henttala loukkaantui vakavasti maantiekilpailussa sattuneessa joukkokolarissa.

Saavutuksia
-----------

Henttala saavutti ensimmäisen Suomen mestaruutensa aikuisten sarjoissa vuonna 2012 voittamalla maantiepyöräilyn SM-kultaa Liedossa. Hän voitti maantieajon SM-kultaa myös 2013. Seuraavana vuonna hän voitti sekä maantieajon että aika-ajon Suomen-mestaruuden.

Elokuussa 2014 Henttala sijoittui kolmanneksi maailmancupin osakilpailussa Sparkassen Girossa. Hän voitti pistekilpailun Auensteiner–Radsporttage -kilpailussa 2015. Samana vuonna Henttala voitti jälleen maantieajon ja aika-ajon Suomen-mestaruuden. Internationale Thüringen Rundfahrt der Frauen -kilpailussa hän voitti neljännen etapin. Maailmancupissa Henttala oli vuonna 2015 neljäs Sparkassen Girossa ja viides Tour of Chongming Island -kilpailussa.

Vuonna 2016 Henttala sijoittui kolmanneksi Omloop van het Hageland- ja Pajot Hills Classic -kilpailuissa. Hän voitti prologin Euskal Emakumeen Bira -kilpailussa ja ensimmäisen yhteislähtöetapin Festival Elsy Jacobs -ajossa. Hän voitti SwissEver GP Cham - Hagendorn -kilpailun. Ensimmäisen World Tour -kilpailun voittonsa hän saavutti Britanniassa ajetun The Women's Tourin viidennellä etapilla. Hän voitti 2016 jälleen sekä maantieajon että aika-ajon Suomen-mestaruuden. Hän sijoittui toiseksi World Touriin kuuluneissa yhden päivän kilpailuissa La Course by Le Tour de France ja Crescent Women World Cup Vargarda. Rio de Janeiron olympialaisissa hän oli maantieajossa 51:s ja aika-ajossa 17:s.

Henttala kuului Cervélo-Bigla Pro Cyclingin joukkueeseen, joka saavutti Dohan MM-kilpailuissa 2016 pronssia joukkueaika-ajossa. Tämä oli Suomen kaikkien aikojen ensimmäinen aikuisten sarjan MM-mitali maantiepyöräilyssä. Samoissa kilpailuissa hän saavutti myös Suomen kaikkien aikojen ensimmäisen henkilökohtaisen aikuisten sarjan maantiepyöräilyn MM-mitalin oltuaan kolmas massakiriin päättyneessä maantieajossa. Loppukirissä hänen edelleen ehtivät Tanskan Amalie Dideriksen ja Alankomaiden Kirsten Wild. Henkilökohtaisessa aika-ajossa hän sijoittui 11:nneksi. Lokakuun lopulla hän oli kolmas aika-ajokilpailu Chrono des Nationsissa.

Henttala voitti 2017 yksipäiväisen Dwars door Vlaanderen -kilpailun Belgiassa. Muutamaa päivää myöhemmin hän voitti World Touriin kuuluneen Gent–Wevelgem-kilpailun massakirissä ennen Jolien D'Hoorea. Hän voitti jälleen sekä maantieajon että aika-ajon Suomen-mestaruudet. Heinäkuussa Lepistö voitti Italian ympäriajon kuudennen etapin. Lisäksi hän sijoittui toiseksi kolmannella ja yhdeksännellä etapilla sekä pistekilpailussa. World Touriin kuuluneessa Prudential RideLondon Classique -kilpailussa hän oli toinen. Elokuussa hän sijoittui EM-kilpailuissa maantieajossa kahdeksanneksi ja aika-ajossa 12:nneksi sekä voitti World Touriin kuuluneen Crescent Vargada -kilpailun. Hän saavutti Cervélo-Biglan jäsenenä joukkueaika-ajon MM-pronssia jälleen Bergenissä 2017.

Henttala saavutti vuoden 2018 ensimmäisen voittonsa World Touriin kuuluneen OVO Energy Women's Tourin viidennellä etapilla. Hän voitti jälleen sekä maantieajon että aika-ajon Suomen-mestaruuden. EM-kilpailujen aika-ajossa hän sijoittui kymmenenneksi ja Crescent Vårgårdassa kolmanneksi. Hän voitti prologin Premondiale Giro Toscana Int. Femminile -kilpailussa.

Henttala voitti vuonna 2019 toisen ja neljännen etapin Setmana Ciclista Valenciana -kilpailussa. Omloop van het Hageland -kilpailussa hän sijoittui toiseksi ja De Pannen kolmen päivän ajossa neljänneksi. Hän voitti Healthy Ageing Tourin ensimmäisen etapin.

Kesäkuussa 2019 Henttala jäi kilpailutauolle vatsavaivojen ja uupumuksen vuoksi. Samana vuonna hänellä diagnosoitiin masennus- ja ahdistusoireita. Hän teki loppukaudella paluun kilpailuihin ja joulukuussa 2019 hänet nimitettiin Suomen joukkueeseen Tokion olympialaisiin 2020.

Henttalan masennusoireet palasivat alkuvuodesta 2020. Kauden viimeisen kilpailunsa hän ajoi maaliskuun alussa ja vuoden 2021 ainoan kilpailunsa toukokuussa. Pian tämän jälkeen hän sai tietää olevansa raskaana ja perheen esikoinen syntyi tammikuussa 2022. Raskauden vuoksi jäivät väliin myös vuodelle 2021 siirretyt Tokion olympialaiset.

Henttala teki paluun kilpailuihin Setmana Ciclista-Volta Comunitat Valenciana -kilpailussa helmikuussa 2023, ja sijoittui heti avausetapilla toiseksi. Hän oli toinen myös toisella etapilla. Maaliskuussa hän sijoittui kuudenneksi UCI Women's World Tour -sarjaan kuuluneessa Ronde van Drenthe -kilpailussa.

Lähteet
-------

* Urheilusuomi
* Cycling Archives
* Pro Cycling Stats

### Viitteet

1. 1 2  Reponen, Jussi-Pekka: Pyöräilijä Lotta Lepistö löysi kolarin jälkeen vihdoin huippuvireen – pian hän joutuu Italian ympäriajossa 10 kilometrin monsterinousuun "kärsimään" *Helsingin Sanomat*.  29.6.2018. Viitattu 1.7.2018.
2. 1 2 3  Lotta Henttala *ProCyclingStats*. Viitattu 11.3.2023. (englanniksi)
3. ↑  Riihimäki, SM - Tempo 2014 Pyöräilyn tulospalvelu Kari Mäkinen. Viitattu 11.1.2016.
4. ↑  Vantaa SM maantieajot 27.6 Pyöräilyn tulospalvelu Kari Mäkinen. Viitattu 11.1.2016.
5. ↑  LEPISTÖ Lotta *cqranking.com*. Viitattu 16.2.2023. (englanniksi)
6. ↑  Nykänen, Maarit: Suomalainen pyöräilijälupaus loukkaantui joukkokolarissa *Iltalehti.fi*.  9.5.2011. Viitattu 12.11.2012.
7. ↑  Lotta Lepistö pyöräili SM-kultaa Liedossa  16.6.2012. Turun Sanomat. Viitattu 12.11.2012.
8. ↑  Lotta Lepistö polki tuplamestariksi *Turun Sanomat*.  28.6.2014. Viitattu 3.8.2014.
9. ↑  Lotta Lepistö polki kolmanneksi maailmancupissa *Kestävyysurheilu.fi*.  3.8.2014.  Arkistoitu 9.8.2014. Viitattu 3.8.2014.
10. ↑  Niemeläinen, Jonne: Lotta Lepistölle pyöräilyn MM-pronssia – "Oksensin maalissa" *Yle Urheilu*.  9.10.2016. Viitattu 15.10.2016.
11. ↑  Saarinen, Joska: Historiallinen saavutus – Lotta Lepistölle maantiepyöräilyn MM-pronssia huiman loppukirin jälkeen *Yle Urheilu*.  15.10.2016. Viitattu 15.10.2016.
12. ↑  Lund, Sakari: Lotta Lepistölle jo toinen kirivoitto viikon sisään - "Keuhkoihin, jalkoihin ja päähänkin sattui" *Yle Urheilu*.  26.3.2017. Viitattu 26.32017.
13. ↑  Kuisma, Joonas: Lotta Lepistö jatkaa pyöräilyn yksinvaltiaana – jo kuudes peräkkäinen Suomen mestaruus *Yle Urheilu*.  17.6.2017. Viitattu 5.7.2017.
14. ↑  Suomen Lotta Lepistö etappivoittoon Giro Italiassa *Yle Urheilu*.  5.7.2017. Viitattu 5.7.2017.
15. ↑  Lehtisaari, Matti: Lotta Lepistö polki jälleen Suomen mestariksi *Yle Urheilu*.  30.6.2018. Viitattu 8.8.2018.
16. 1 2  Suomen ykköspyöräilijä Lotta Henttala kertoo, kuinka vuosien kierre rikkoi ensin kehon ja sitten mielen: "Olisi helpompi vain kaatua ja murtaa käsi" *yle.fi*.  2.10.2020. Viitattu 16.2.2023.
17. ↑  Seitsemän urheilijaa nimettiin Suomen olympiajoukkueeseen Tokioon  12.12.2019. Suomen Olympiakomitea. Viitattu 1.2.2020.
18. ↑  Äiti ja huippu-urheilija < Julkaisu = yle.fi *yle.fi*.  2.10.2022. Viitattu 16.2.2023.
19. ↑  Lotta Henttalalta komea paluu – taisteli kärjessä maailmanmestaria vastaan: "Mahtava alku" *mtvuutiset.fi*.  16.2.2923. Viitattu 16.2.2023.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |